62022CJ0695_RES
Kohtuasi C‑695/22
Fondee a.s.
versus
Česká národní banka
(eelotsusetaotlus, mille on esitanud Městský soud v Praze)
Euroopa Kohtu (viies koda) 16. mai 2024. aasta otsus
Eelotsusetaotlus – Teenuste osutamise vabadus – Finantsinstrumentide turud – Direktiiv 2014/65/EL – Artikkel 3 – Direktiivi 2014/65/EL kohaldamisalast väljajätmine – Direktiivi kohaldamisalast välja jäetud investeerimisvahendaja – Liikmesriigi õigusnormid, mis keelavad investeerimisvahendajal edastada klientide korraldusi teises liikmesriigis asuvale investeerimisühingule
Asutamisvabadus – Teenuste osutamise vabadus – Finantsinstrumentide turud – Direktiiv 2014/65 – Valikulised erandid – Investeerimisvahendaja – Liikmesriigi õigusnormid, mis keelavad direktiivi kohaldamisalast välja jäetud investeerimisvahendajal edastada klientide korraldusi teises liikmesriigis asuvale tegevusloa saanud investeerimisühingule – Lubamatus
(Euroopa Parlamendi ja nõukogu direktiiv 2014/65, artikli 3 lõike 1 punkti c alapunkt i)
(vt punktid 31 ja 32 ning resolutsioon)
Kokkuvõte
Euroopa Kohus vaatas läbi Městský soud v Praze (Praha linnakohus, Tšehhi Vabariik) eelotsusetaotluse, mis oli esitatud kohtuvaidluses seoses investeerimisvahendaja teenuste osutamise vabadusega finantsinstrumentide turgudel, ja kinnitas, et investeerimisvahendaja, kes ei kuulu direktiivi 2014/65 (
1
) kohaldamisalasse, võib börsikorraldusi edastada investeerimisühingule, kes asub muus riigis kui tema päritoluriik.
Fondee a.s. tegutseb Tšehhi Vabariigis investeerimisvahendusega. Investeerimisvahendajana ja lähtudes direktiivi 2014/65 artikli 3 lõikes 1 ette nähtud võimalusest, mida Tšehhi Vabariik oli kasutanud, oli Fondee selle direktiivi kohaldamisalast välja jäetud ning seetõttu puudus tal sama artikli lõike 3 alusel investeerimisteenuste osutamise vabadus.
Oma tegevuse käigus edastas Fondee ajavahemikul 7. oktoobrist kuni 27. detsembrini 2019 oma klientidelt saadud 407 korraldust noteeritud fondiosakute ostmiseks väärtpaberimaaklerile, kes asus Madalmaades.
Samas keelasid riigisisesed õigusnormid investeerimisvahendajal korralduste edastamise investeerimisühingutele, kes asuvad muudes liikmesriikides.
Seetõttu määras Tšehhi keskpank Fondeele kõnealusel ajavahemikul tegutsemise eest trahvi.
Pärast Tšehhi keskpanga pangandusnõukogule esitatud tulemusetut vaiet pöördus Fondee Praha linnakohtusse, kes on eelotsusetaotluse esitanud kohus. Viimane esitas sisuliselt küsimuse, kas investeerimisvahendaja võib tugineda ELTL artikli 56 alusel teenuste osutamise vabadusele selleks, et ta võiks edastada kliendi korraldusi välismaisele väärtpaberimaaklerile.
Euroopa Kohtu hinnang
Kuna direktiiviga 2014/65 ühtlustati täielikult sellised riigisisesed õigusnormid, mis muu hulgas reguleerivad ühe või mitme finantsinstrumendiga seotud korralduse piiriülest vastuvõtmist ja edastamist, otsustas Euroopa Kohus oma kohtupraktikast (
2
) lähtudes eelotsuse küsimusi analüüsida üksnes direktiivi sätete alusel.
Seetõttu leidis Euroopa Kohus, et talle esitati sisuliselt küsimus, kas direktiivi 2014/65 artikli 3 lõike 1 punkti c alapunkti i tuleb tõlgendada nii, et isikul, kelle liikmesriik on selle direktiivi kohaldamisalast välja jätnud, on lubatud edastada selles liikmesriigis elavatelt või asuvatelt klientidelt saadud korraldusi täitmiseks tegevusloa saanud investeerimisühingule, kes asub teises liikmesriigis, ja kas seega on kõnealuse sättega vastuolus niisugused riigisisesed õigusnormid, mis sellise edastamise keelavad.
Euroopa Kohus vastas sellele küsimusele jaatavalt.
Niisugusele järeldusele jõudmiseks märkis Euroopa Kohus, et direktiivi 2014/65 artikli 3 lõige 1 lubab liikmesriikidel jätta direktiiv kohaldamata isikute suhtes, kelle jaoks nad on päritoluliikmesriik, tingimusel et täidetud on teatud tingimused. Nende tingimuste hulgas on direktiivi artikli 3 lõike 1 punkti c alapunktis i sõnaselgelt ette nähtud, et nendel isikutel on lubatud edastada saadud korraldused tegevusloa saanud investeerimisühingutele.
Viidatud artiklis on aga silmas peetud korralduste edastamist kõigile tegevusloa saanud investeerimisühingutele ja mitte ainult neile, kes on asutatud ja saanud tegevusloa selle isiku päritoluliikmesriigis, kes on direktiivi kohaldamisalast välja jäetud.
(
1
)	Euroopa Parlamendi ja nõukogu 15. mai 2014. aasta direktiiv 2014/65/EL finantsinstrumentide turgude kohta ning millega muudetakse direktiive 2002/92/EÜ ja 2011/61/EL (ELT 2014, L 173, lk 349).
(
2
)	20. aprilli 2023. aasta kohtuotsus Autorità Garante della Concorrenza e del Mercato (Comune di Ginosa) (C‑348/22, EU:C:2023:301, punkt 36 ja seal viidatud kohtupraktika).